Nová Generácia

Nová Generácia (NG) je iniciatíva ľudí, ktorí nie sú spokojní so súčasným stavom na Slovensku a chcú svoje skúsenosti zúžitkovať v prospech budúcnosti krajiny. Je to iniciatíva 20-, 30- a 40-tnikov, ktorí zbierali skúsenosti na Slovensku aj v zahraničí, ale vrátili sa späť a chcú tu ostať žiť a vychovávať svoje deti. Právnou formou je to občianske združenie ktoré vzniklo v roku 2014.
Hlavnou náplňou organizácie je ponúkať a presadzovať riešenia, ktoré budú mať pre Slovensko reformný charakter a pomôžu zlepšiť životnú úroveň generácií 20-, 30- a 40-tnikov . K tomu smerujú rôzne aktivity NG, organizácia konferencií, diskusií na rôzne spoločenské témy, mobilizačné a petičné kampane.

Novodobá história

Novodobá história Novej Generácie sa začala písať 5. októbra 2014, na ustanovujúcom kongrese kedy NG začala fungovať ako samostatné združenie. Predsedníctvo, ktoré v Novej Generácii iniciovalo zmenu a postupný odklon na samostatnú a nezávislú organizáciu bolo v zložení: predseda – Tomáš Smutný, podpredseda – Lenka Kožárová, podpredseda – Peter Kaščák, generálny sekretár – Janka Michaleková a zahraničný tajomník – Agnesa Belková.
Azda najväčšou udalosťou pre Novú Generáciu bola petícia proti vlakom zadarmo, počas ktorej sa vyzbieralo viac ako 50 tisíc podpisov a zorganizovali protest študentov na Hlavnej stanici v Bratislave.
Na volebnom kongrese 18. apríla 2015 si Nová Generácia zvolila nové predsedníctvo v zložení: predseda – Tomáš Smutný, podpredseda – Lenka Kožárová, podpredseda – Adam Sipos, podpredseda Dušan Tuček, podpredseda Peter Kaščák a generálny sekretár Martin Jesenko.
Po druhom volebnom kongrese sa združenie sústreďovalo na organizáciu prvého festivalu reformných a inovatívnych myšlienok vo verejnom priestore s názvom MOVE - posuňme Slovensko vpred. Tento festival sa úspešne uskutočnil 9. – 11. októbra roku 2015 za účasti približne 300 mladých ľudí a 50 spíkrov z rôznych oblastí.

Staršia história Novej Generácie

Jednou z najväčších kampaní Novej Generácie bola kampaň Červenú Ficovi, počas ktorej Nová Generácia rozdávala symbolické červené karty pre Roberta Fica. Celá kampaň mala priaznivý mediálny ohlas.

Kampane Novej Generácie

Združenie Nová Generácia vytvorilo niekoľko kampaní

Kampaň Proti vlakom zadarmo a spustenie petície proti tomuto opatreniu

22.októbra 2014 vláda SR prijala uznesenie na realizáciu opatrení finančného, ekonomického a sociálneho balíčka vlády v železničnej osobnej doprave, ktorým schválila cestovanie zadarmo pre všetkých študentov a dôchodcov. Analýzy, ktoré vyšli po prijatí opatrenia ukazovali vysokú neefektivitu tohoto kroku, preto sa združenie NG rozhodlo spustiť petíciu v ktorej vyzývalo občanov k odmietnutiu tohoto riešenia.
Petícia proti vlakom zadarmo bola spustená 4. novembra 2014. Do jej ukončenia v novembri 2015 sa dokopy vyzbieralo viac ako 30 000 podpisov na fyzických, petičných hárkoch. Petícia bola odovzdaná na ministerstve dopravy a momentálne sa čaká na jej vyhodnotenie.

Nezamestnanosť mladých

V roku 2013 -2014 sa začal aj na Slovensku naplno prejavovať fenomén mládežníckej nezamestnanosti. Slovenská republika sa dokonca dostala v rebríčku nezamestnanosti mladých ľudí do 30 rokov na 3. najhoršiu priečku. Nová generácia sa v tejto oblasti angažovala predovšetkým v roku 2013, kedy na základe konferencie partnerských organizácií združených v YEPP  (Youth of European people's party) presadzovala tieto riešenia: daňové stimuly pre tvorcov pracovných miest, vzdelávanie založené na zlepšovaní zručností a zvyšovania kompetencií v rámci praxe na vysokých školách a zavedenie nulovej byrokracie pre mladých podnikateľov.